વજુના ભણતરની ચિંતા મેં કદી નથી કરી, પણ તેના તોફાનની ચિંતા કરવી પડતી. હાઈ સ્કૂલમાં વજુ ચડ્ડી અને ખમીસ પહેરીને જાય. એક દિવસ હેડ માસ્તરે હુકમ કર્યો કે ચડ્ડી નહીં, લેંઘો પહેરવો. વજુએ હુકમ ન માન્યો. એ સ્વતંત્ર મિજાજનો છોકરો, પોતાને ગમે તે પહેરે, બીજા ફરમાવે તે કેમ પહેરે? મને પણ લાગ્યું કે હેડ માસ્તરનો હુકમ યોગ્ય નથી એટલે મેં વિરોધનો કાગળ લખ્યો. હેડ માસ્તરના કડક વલણથી વિદ્યાર્થીઓએ હડતાળ પાડી. સ્વામીરાવ અને હરભાઈ હેડ માસ્તરને મળ્યા. છેવટે દીવાન સાહેબે વચ્ચે પડીને ચડ્ડી ઉપરથી પ્રતિબંધ ઉઠાવી લીધો. વજુની અને બીજા વિદ્યાર્થીઓની જીત થઈ. આ બનાવ વજુ માટે પાછળથી બ્રિટિશ સરકાર સામે લડવાની તાલીમ બની ગયો.